ג'ורג' למואל וודס

ג'ורג' למואל וודס (באנגלית: George Lemuel Woods;‏ 30 ביולי 1832 – 7 בינואר 1890) היה עורך דין, שופט ופוליטיקאי אמריקאי מאורגון, איש המפלגה הרפובליקנית, שכיהן כמושל אורגון השלישי בשנים 1866–1870. לאחר שהתמודד לתקופת כהונה נוספת ללא הצלחה, מונה וודס על ידי הנשיא יוליסס ס. גרנט כמושל טריטוריית יוטה, תפקיד בו הוא כיהן בשנים 1871–1875. ג'ורג' למואל וודס נולד במחוז בון שבמיזורי, כשני מבין ארבעת בניהם של קיילב וודס ומרגרט (לבית מקברייד) וודס. אבות משפחתו הגיעו לאמריקה הצפונית מסקוטלנד בסוף המאה ה-17, והתיישבו בתחילה בקולוניית וירג'יניה לפני שעברו לאזור הספר בקנטקי. ב-1808 עבר אביו של וודס למיזורי. ב-1847, כאשר היה וודס בן 15, עברה המשפחה לטריטוריית אורגון, שם התיישבה המשפחה במחוז יאמהיל. וודס התחנך בבתי הספר הציבוריים המקומיים. באפריל 1852 נשא וודס לאישה את לואיזה א. מקברייד. לזוג נולדו שני בנים והם בנו בית על אדמת בור ממשלתית, שוודס הכשיר, גידר וחרש אותה. בשל אי שביעות רצונו מהחיים הכפריים, מכר וודס ב-1856 את נחלתו והחל ללמוד משפטים בקולג' מקמינוויל. במהלך הימים הוא עבד כנגר ובלילות למד. הוא רכש ספרייה משפטית קטנה, וב-1858 התקבל ללשכת עורכי הדין והקים משרד משל עצמו. וודס הוכיח את עצמו כעורך דין מוכשר וזכה להכרה. ב-1857 ארגן וודס מועדונים של המפלגה הרפובליקנית באורגון ונודע כדובר בולט של המפלגה. ב-1863 מונה וודס כשופט של מחוז ואסקו. ב-1864 הוא נבחר כחבר בחבר האלקטורים והיה פעיל במסע הבחירות של אברהם לינקולן לבחירתו לתקופת נשיאות שנייה, אז רכש מוניטין כדובר רהוט ומשפיע בזכות נאומי הבחירות שלו וודס נסע ברחבי המדינה כנציג המוביל של מפלגת האיחוד הלאומי (הקואליציה של הרפובליקנים והדמוקרטים תומכי המלחמה), והתעמת עם מתנגד המלחמה הדמוקרטי ארון וייט, נשיא בית המשפט העליון של אורגון. ב-1865 קיבל וודס מינוי כשופט בבית המשפט העליון של טריטוריית איידהו, אך לפני שמינויו נכנס לתוקף, הוגשה מועמדותו למשרת מושל אורגון על ידי מפלגת האיחוד. בבחירות ניצח וודס את המועמד הדמוקרטי, עורך הדין הבולט ג'יימס ל. קלי, במערכת בחירות לוהטת ואינטנסיבית, והיה למושל אורגון השלישי. כהונתו כמושל החלה ב-12 בספטמבר 1866 והסתיימה ב-14 בספטמבר 1870. בתיאור של וודס שנכתב ב-1870 על ידי אדם ששמע אותו נואם בכמה הזדמנויות, הוא אופיין כמושל "כריזמטי וחיובי" ...גבה קומה, רב חן, עם פנים חביבות ועליזות, שעליהם מתנוסס זקן ארוך ומלא, והוא מפגין את פעילותו השכלית במלואה... אופן דיבורו מהיר, אך ברור ומרשים. הוא מעולם לא עשה שימוש במילים ארוכות או גבוהות, או בהפרזות או מטפורות בלתי ראויות. נראה שהוא מתבסס על מערכת טבעית של רעיונות יותר מאשר על הקולניות של המילים, ואף על פי שהם מעולם לא הועלו על הכתב, למעט על ידי עיתונאים זריזים שנכחו בנאומיו, הם יכולים להיות מאומצים בחדרי ההרצאות הטובים ביותר... נראה שאף נואם אמריקאי לא מסוגל להשיב תשובות חדות או מהירות כמוהו, אך הן נחתכות על ידי רפייר ולא במכת אלה". כישרונו של וודס כנואם בציבור הפך אותו למבוקש בקרב מתמודדים על משרות פוליטיות ברחבי ארצות הברית, והוא ערך מסעות בחירות בשמם של מועמדים רפובליקנים בקליפורניה ב-1867, שם הוא נשא 30 נאומים ב-35 ימים, ובניו המפשייר ובקונטיקט ב-1868 בבחירות לכהונה שנייה כמושל לא עלה בידו של וודס להיבחר, אך ב-1871, מיד לאחר תום כהונתו, הוא מונה על ידי הנשיא הרפובליקני יוליסס ס. גרנט כמושל טריטוריית יוטה. בתקופת כהונתו בתפקיד זה הוא מתח ביקורת על המנהיג המורמוני בריגהאם יאנג, ובתום תקופת כהונתו הוא לא מונה לתקופת כהונה נוספת. לאחר סיום כהונתו כמושל טריטוריית יוטה, עבר וודס לקליפורניה, שם הוא חי עשר שנים, וב-1885 שב לאורגון. ג'ורג' למואל וודס נפטר בפורטלנד ב-7 בינואר 1890. הוא נטמן בבית הקברות ריבר ויו שבעיר. מדיה וקבצים בנושא ג'ורג' למואל וודס בוויקישיתוף ג'ורג' למואל וודס באתר אגודת המושלים הלאומית (באנגלית) ג'ורג' למואל וודס בספרייה המדינתית של אורגון (באנגלית) ג'ורג' למואל וודס, באתר "Find a Grave" (באנגלית) Oscar T. Shuck, Representative and Leading Men of the Pacific. San Francisco: Bacon and Co., 1870; pp. 271-275. George Lemuel Woods - historytogo.utah.gov